khistorydata/jeongjo-sjw-relations huggingface dataset:
정조 20년 · 목
疏略曰臣於昨夜輕囚放釋復命啓辭尙州牧使李恒演罪目誤以還穀那移書入至承批旨矣更爲詳考文蹟則乃是還穀虛欠非那移也當初不能審愼奏御文字有此錯誤昏謬不職罪無所逃玆敢短章自列伏乞亟賜重勘批以釋囚亦係刑政則焉敢錯誤爾則遞差
정조 20년 · 강
命平安前中軍具壽漢仍任新差中軍高雲瑞他道中軍差送
정조 20년 · 목
平安監司金載瓉以本營屬壯十部軍兵虛伍査括充塡難付生手狀請中軍具壽漢仍任兵曹啓請從道臣狀請允之敎以新差中軍高雲瑞他道中軍差送
정조 20년 · 강
命御營廳明日習陣置之
정조 20년 · 목
敎曰朝者公事混下日寒如此係是隨駕營明日習陣置之事分付御營廳
정조 20년 · 강
命前宣傳官李勉兢仍任
정조 20년 · 목
敎曰宣傳官鄭學畊陣上進改差前宣傳官李勉兢仍任
정조 20년 · 강
以趙鎭寬林濟遠金勉柱爲承旨尋罷勉柱職遞鎭寬濟遠以蔡弘履申耆李羽晉代之尋罷耆職以蔡弘遠代之竝前望也
정조 20년 · 목
勉柱以違召罷鎭寬濟遠違召敎以宜令一伸廉隅許遞與踏下之代前望單子入之待下批牌招察任前望以弘履等批下耆尋以違召罷
정조 20년 · 강
以鄭好仁爲判義禁黃昇源李晩秀爲同義禁前望也
정조 20년 · 목
以舟橋進去衆所共知情病人竝許遞也
정조 20년 · 강
義禁府以沈儀之推案洗草及嚴弘福事干連諸人徒流案爻周啓
정조 20년 · 목
義禁府啓言臣等齊會本府取考各年文案則庚寅三月三十日沈儀之推案辛卯八月初三日沈儀之推案合爲二卷本府膽錄中亦有可合洗草者故問議大臣後一竝洗草其外文案則辛亥年因刑曹啓目判付洗草更無遺漏又啓言嚴弘福事文案曾於辛亥年因刑曹啓目判付已爲洗草而其時干連諸人中睦重道子婦戒梅迎日縣爲婢女愛長鬐縣爲婢侄德榮慶興府安置朴垂裕子萬柱態川縣爲奴尙載罪籍原案旣已洗草則徒流案亦不當仍置一體爻周分付各該道臣竝卽放送允之
정조 20년 · 강
命園幸時留陣軍兵令該營中軍代領
정조 20년 · 목
兵曹啓言今此園幸時留陣訓局軍兵禁將兼察代領事命下而在前留營大將兼察留陣時該營軍兵中軍代領昨年則留營御營大將以舟師大將往來時前大將率領今番則何以爲之敎以令中軍代領
정조 20년 · 강
命廟堂査處灣撥遲滯事
정조 20년 · 목
政院啓言卽見平安監司金載瓉以義州府尹沈晉賢稱謝咨文一度祗受入送事狀啓謄本則初八日寅時自灣府封發初九日辰時到箕營自箕營同時封發十一日未時始爲到院前後撥路申飭何等截嚴而如是稽滯極爲駭然請當該不飭之三道道臣海西帥臣竝從重推考敎以令廟堂査處
정조 20년 · 강
飭知事鄭昌順肅命
정조 20년 · 목
敎曰內移之後尙不出肅知事鄭昌順推考使之當日謝恩
정조 20년 · 강
有政吏曹判書沈煥之進
정조 20년 · 목
以黃昇源爲吏曹參判崔重圭爲司諫姜文會爲掌令洪光一爲持平吳鼎源爲副校理鄭好仁爲禮曹判書李祖承爲禮曹參判金在淳爲尙州牧使李周顯爲順興府使
정조 20년 · 강
以李益運爲承旨前望也
정조 20년 · 목
益運違召敎以處義適可而已有關事體過猶不及此傳旨勿施伊日旣不在院衆所共知則何敢隨衆違牌乎仍以前牌催促使之行公
정조 20년 · 강
命工曹參議之代以未經參議中擬入
정조 20년 · 목
以工曹坐不坐單子敎曰在外參議許遞以未經參議中令該曹口傳擬入
정조 20년 · 강
命漢學文臣講習與否詳問以啓
정조 20년 · 목
政院啓言漢學殿講以孟朔十六日定式自明年正月爲始入稟事命下而來十六日日次矣敎以漢學文臣皆講習乎問于該院以啓
정조 20년 · 강
備邊司以安興雲興兩驛蘇弊事回啓
정조 20년 · 목
備局啓言因副司果兪鉉章疏批安興雲興兩驛蘇瘼之方發關使之狀聞觀此平安監司金載瓉狀啓則枚擧義州府尹沈晉賢大同察訪延東憲牒報以爲楊下鎭革罷後屯田屬之白馬山城應下外所餘數十石付之公庫萬石加分革罷之後以此所餘屯穀入於補結條不可移給雲興則已絕站安興則雖不絕站其絕站迫在朝夕大抵雲興東距定州二十八里西去宣川四十里定州宣川之間又有郭山憩秣之所雖無雲興一站宣定兩站人馬足可以仍把往來自無所礙本郡所在位田及卜結一百八十餘結量宜分等移付馬匹於附近站其外餘馬合幷于安興站則庶爲一分之助江落位田未給代之前姑爲竝站於安興而安興復價每年爲一千四十兩而年年負債於本州惠民庫者合爲四千五百餘兩若得公穀七八百斛則可以償惠民庫積債而得受其復價實爲捄弊之先務今將詳査該邑債簿更考本站文蹟以爲從長措處之計云驛站凋弊八路同然而關西尤甚關西之中安雲兩站尤有甚焉不可無一番變通永蘇宿弊楊下屯田旣已移屬於灣府各有應下奪此與彼之際多有掣礙之端此一款置之雲興站革罷竝付安興站事雲興旣云絕站則不期罷而自罷自宣川至定州七十里之間又有郭山秣馬之所則仍把往來不當以站程之稍遠爲慮而近二百結位田卜結及該站三等馬匹移付近站亦足爲添補之一助該驛所報道臣所論俱稱便宜雲興站姑爲撤罷該站位田卜結及馬匹竝付安興站馬匹之數若過分數則量宜移送于近站至於安興站惠民庫復價負債四千五百餘兩旣是公庫之債不可白地蕩減而此非朝家區劃防給之事道臣旣以今方査考從長措處爲辭更加申飭毋復如前因循劃卽矯捄後形止狀聞之意請竝分付允之
정조 20년 · 강
備邊司進廣州府設置添入節目
정조 20년 · 목
節目一本府排朔條部牙兵屯牙兵收米竝令以每斗四錢代錢來納雜費色落亦以米捧時新定式折價磨鍊收捧一本府各項軍官納米六斗者爲四千八百餘人竝減爲三斗領將旗總總將減半者外各樣雜頉不許如前除減今番罷額束伍一哨半及馬兵餘數中減其虛伍取其實數亦作三斗軍保竝與原納三斗者而通融磨鍊則支放不足爲六百七十石零以華城移送校吏料條二百石松倉移轉耗條三百二十石原餉耗條一百二十石營庫耗條三十石磨鍊給代華城料條則華城附近邑穀簿中推移充給一本府軍丁捧疤之政依他道他邑例令地方官親執擧行出送將校替行簽定之弊一切革罷一本府還餉各倉分給統計爲三萬餘石而留庫則不過爲一萬二千石零分留法意不當如是自今定以一萬九千石分給每於歲末春初參量年事之豐歉民戶之高下一切以此數之內推移分給若非大無之年無敢輕請加分事嚴明定式今年所捧舊還折米三千餘石自當入於留庫中每年添餉條毋論多少限幾年竝屬留庫條一本府勅穀係是新設之庫每年滋長不無貽弊之端已發賣五百石外一千二百四十石零付之城餉代錢四千九百六十兩輸送畿營使之貿置於穀少處如例斂散若當支勅時隨所入移文取用於畿營一城餉雖釐正分給之際若不痛革謬習則其弊自在自今爲始逐戶査櫛如例釐正而或有當入而見漏不當疊受而借戶冒受者竝依大典通編戶籍漏戶虛戶條士族勿限年定配平民充軍公私賤島配之律施行而朝官枚擧狀聞班戶以下土豪奸氓自本府依例照勘一每年添餉條及田稅條多寡不同而混入其中殆無區別自今爲始留庫條下別錄數爻俾知每年田稅添餉之爲幾許石一本府各庫支用之以軍餉貸下者每年一千二百餘石稤倉又有八百餘石貸去者就留庫條或添餉條中除出幾許石報償其貸下之數永塞其生弊之源仍令各庫捧當年所捧用當年所用雖一包毋得擅自那移稤倉所用如有萬不獲已加用之事狀請區劃一本府關西添餉各於別備條皆以每石四兩出給於京外校吏員役貢市人及閑散人等處不卽收殺仍歸於指徵無處考其年條査其虛實負債諸人散在京外者勿爲文移直爲捉來定日督捧其中以錢收捧者依總廳例米一石價四兩太一石價二兩式代錢分給待秋成以米太收捧此後則添餉條出給校吏閑散之謬例永爲革罷添入時具由狀聞以錢分俵之意定式施行
정조 20년 · 강
命湖南諸邑守令倍道下送長興府使改差之代拔例差出當日辭朝
정조 20년 · 목
全羅監司徐鼎修以長興順天樂安萬頃扶安長興等五邑守令請令該曹催促下送敎曰此時本道守令一刻曠官可悶況船粟之時乎未赴任守令嚴飭星火赴任沿邑上京守令使之當日內倍道下送後草記事分付該曹船粟前切勿給由事回諭○吏曹啓言未赴任守令順天府使崔守魯樂安郡守安㢞萬頃縣令崔時淳日前已爲下去上京守令扶安縣監李允行今朝才已下去而長興府使許溟父病危重不得下去云雖未知親病之如何而特敎申飭之下不卽下去事體所在誠極未安請令該府拿處敎以然則改差有履歷治聲可堪擧行之人拔例口傳差出待下批當日辭朝給馬下送
정조 20년 · 강
濟州牧使李禹鉉以船粟穩泊馳啓
정조 20년 · 목
該牧使狀啓以爲巡營劃貸錢所貿穀中本州沙工梁進宅船載來白米二百八十三石五斗捧上緣由已爲馳啓而巡營別備穀所載康津縣沙工金元哲朴唜淡金成云等三隻船則本州將校朴師源及該縣將校金利澤領騎去月二十五日戌時量穩泊於禾北浦劃貸錢貿穀所載本州沙工白太永康津縣沙工金益三等兩隻船則本州將校李世澤朴弼太等領騎別備穀所載本州沙工金善貴瑞山郡沙工金三乭等兩隻船則本州將校金星集及羅州將校金鳳華領騎去月二十七日酉時量亦爲穩泊於禾北浦隨其到泊量捧自巡營別備入送金元哲船所載皮牟四百石朴唜淡船所載皮年二百石金成云船所載皮牟四百石金善貴船所載皮牟六百石金三乭船所載皮牟四百石合皮牟二千石自巡營直除船價依數準捧而白太永船所載貿來白米三百八十一石九斗內計除船價三十四石九斗實捧爲三百四十七石租一百石內計除船價九石實捧爲九十一石金蓋三船所載貿來白米四百十二石十四斗四升內計除船價三十七石七斗四升實捧爲三百七十五石七斗租三百三十七石五斗內計除船價三十石五斗實捧爲三百七石前後貿來穀實捧白米爲一千五石十二斗租爲三百九十八石緣由馳啓
정조 20년 · 강
諭濟州牧使李禹鉉待年豐更以社倉設始當否論理狀聞
정조 20년 · 목
該牧使狀啓以爲社倉設始便否追後登聞之由已陳於有旨狀啓祗受狀啓中而本島自來土瘠民貧災荒荐仍接濟沒策船粟頻繁積弊難捄而如干還穀年年停減殆無餘儲其在懲前慮後之道宜有所別般經紀而臣亦多般講究圖所以一分矯捄今此臺臣所論備陳儲穀之方以爲捄荒之計至有出意見論理狀啓之命臣十分斟量博詢三邑物議參互各項節目則三邑馬場稅則以平年所收論之則可爲五百餘石山坡加耕稅則亦可爲百餘石逐年收聚以此設倉豐歉斂散之節一如臺疏所陳則庶可有補於禦旱澇之道前牧使沈樂洙釐正節目中馬場稅則以各牧場馬監及牧子輩料條磨鍊加耕稅則或以公用添補之資或以使客支供之需磨鍊成節目報備局今若取此兩稅作爲倉儲則牧場捄弊更無措處之策公費歸屬亦有生弊之慮且連歲大飢之餘民勢漸蹙農桑之不得廣作已驗於昨今兩年則有土者尙不能自力其田亦多陳廢之處假使時和歲豐民力稍裕山坡牧場林藪蔚密之地則猝無加闢之望聚穀設倉之論亦不無意見以臣目下所見言之則未知其拖到幾年而後始可責效至於募民願納給資差任事則兩年設賑島中民產歷歷可數雖値屢豐應募納穀之數則決知其無多以此以彼設倉一款姑不可輕議敎以事勢旣如此則不可强令爲之而此後民力稍裕公私蓋藏如可著手更以設施當否論理狀聞之意回諭
정조 20년 · 강
命耽羅島民出陸事依該牧狀辭施行
정조 20년 · 목
該牧使狀啓以爲因奉常寺副奉事邊景鵬所懷許令島民出陸事有令有司堂上行會該牧從便措處之命矣島民之許通陸路寔出我聖上軫恤窮命毋或阻飢之至意敢不量度便宜思所以一分利民之方而第伏念時當隆冬路隔重溟其所擧行亦必十分審愼然後可無後悔而見今老弱疲癃貧丐難保之類皆已付賑賴以延活且職在蒭牧旣不能使斯民安堵無飢又從以涉險海散而之四實所矜憫而假使出陸之後得免飢寒勝於在島許多鶉鵠之徒遠塗栖遑之際必多凍餒之患未見就食之效或至顚溝之境則實非所以仰體如傷之德意此輩則決不當許出若其年少壯健可以傭債者姑令弛禁開其生路似無所不可而當此船路阻絕之時徒致繹騷利涉無期則毋寧稍待春暖徐徐許出之爲穩便今方以此意曉諭坊曲使之隨所願次次出送而出陸形止修成册報于備邊司計料敎以事勢似然依狀辭施行而深軫兩便之方莫致後悔之歎事回諭
정조 20년 · 강
諭濟州牧使李禹鉉勿待罪
정조 20년 · 목
該牧使狀啓以爲初運所封薦新進上乃是柑子唐金橘而公私果園一一摘取柚子則依數封進唐金橘則肇慶廟薦新十六䓢封進宗廟薦新景慕宮薦新則備數無路亦不敢擅自減封而取考謄錄則從前如此之時以不足之數都封上送于禮曹以爲稟旨封進之地謹據已例唐金橘五十一箇都封上送于禮曹莫重薦新數旣不準品亦劣小惶恐待罪敎以勿待罪事回諭又狀啓以爲十一月朔所封薦新進上乃是乳柑洞庭橘唐柚子而唐柚子則三邑公私果園一一擇取依數封進而品極劣小洞庭橘則全不結實乳柑則所結只爲三十二箇計數後卽爲馳啓乳柑則未及成熟擧皆凋枯自落莫重薦新進上兩種橘果終未免全數闕封尤極惶恐待罪敎以勿待罪事回諭
정조 20년 · 강
命濟州老人令該曹口傳下批
정조 20년 · 목
濟州牧使李禹鉉以士庶年九十人姓名成册上送嘉善金致澄折衝高取完金得金敎曰令該曹口傳下批今日內安寶成送有旨
정조 20년 · 강
命領議政洪樂性領敦寧兪彥鎬判敦寧金履素留都仍命左議政蔡濟恭先詣時道臣陪行驛馬入把勿爲擧行遞承旨蔡弘遠
정조 20년 · 목
敎曰金判敦寧留都領議政領敦寧當一體留都而似難矣使之安心在第左相則連服黃連之後所愼向勝欲爲先詣而道臣陪行驛馬入把爲難之云勿爲擧行以便大臣之心轎馬及驛人馬令備局給標量送同副承旨許遞仍令該曹口傳付軍職
정조 20년 · 강
命領議政洪樂性右議政尹蓍東綾恩君具允明進箋觀明日寒燠待下敎擧行
정조 20년 · 목
敎曰領相則以歲初別諭進箋右相則以老人歲饌之格外特頒進箋而綾恩君進箋日使之同爲事已有下敎矣見今日寒稍解日子待下敎陪進之意亦已遣史官傳諭令綾恩君知悉矣當觀明日寒燠更有下敎該房知悉
정조 20년 · 강
以趙鎭寬申耆金勉柱爲承旨前望也
정조 20년 · 목
敎以新除授承旨中罷散人敍用○政院以承旨申耆再違召啓敎以勿施更爲牌招
정조 20년 · 강
以具庠爲禮曹判書
정조 20년 · 목
敎曰禮判爲守官大將本職許遞前望單子入之待下批牌招察任
정조 20년 · 강
副修撰沈象奎上疏辭職賜例批
정조 20년 · 강
賑廳以濟州人回糧分給啓
정조 20년 · 목
賑廳啓言濟州進上領來人十三名內上來十人及華城府病留人三名等處回糧米各三斗式依例分給
정조 20년 · 강
假注書夫宗仁以領府事金憙附奏啓
정조 20년 · 목
書啓以爲臣敬奉聖諭馳到連山縣領府事金憙所住處傳諭則以爲臣猥陳自訟之章乞被闕禮之罪不料史官遠臨誕宣聖批死罪賤臣何以得此於我聖上也第臣至重之罪負癃痼之病狀已悉於前後疏啓今不敢復事煩瀆而聖敎之下只益隕越靡措云
정조 20년 · 강
命新昌等十一邑設公賑劃給賑穀五千石
정조 20년 · 목
備邊司啓言卽見忠淸監司李鼎運狀啓則以爲昨年年事田穀稍登畓穀全歉春後顑頷勢所必至新昌等十一邑目下窮民非賑難活至於瑞山等四邑則皆以爲該邑年事比再昨年稍勝而若抄出最貧無依者自該邑隨力自備其餘稍緩者酌量分還則庶免損瘠云不宜强令設賑各邑所在驛鎭堡亦依地方官例使之一體擧行而抄飢報牒姑未齊到以今先報量其諸邑則似不下萬餘石容入賑穀固當及今區劃道內營賑穀中限二千石常賑耗中限六千石許劃事請令廟堂稟旨分付矣湖西十餘邑之荐歉宜有賙賑之政而蓋聞前道臣在任時不欲以公賑爲請初則從便救急終則付還勸農使國穀無耗費之患飢民無捐瘠之慮故前後狀聞中不爲指一陳請者必有料量而然而今道臣又就十五邑中四邑令各該守宰自備救急十一邑始請公賑而所請穀物爲八千包則其能折米而爲萬餘口接濟之資乎稷山天安最稱尤甚而道路不見鶉鵠之形閭巷且無流顚之類云爾則餘外諸邑亦可推知然歲前謂能糊口春後必多艱食今此賙恤之計道臣雖新莅必有採探而審量者十一邑公賑事依狀請施行穀物以營賑穀二千石常賑耗三千石姑先許劃以爲分俵設施之地益察物情詳量穀簿更爲條別狀聞後可以定準劃當否以此知悉更加各別惕念擧行之意請分付允之
정조 20년 · 강
分揀撥路陪持遲滯之罪
정조 20년 · 목
備邊司啓言因灣撥遲滯事有令廟堂査處之命矣嚴査於陪持金元謙處則以爲初八日寅時自灣府封發同日亥時量到肅川路上猝遇大風大寒初九日辰時量到平壤受出狀啓謄本巳時量自平壤離發而風寒漸劇初十日亥時量始到臨津則江水半冰渡津無路以致一夜之淹滯十一日卯時量始爲乘氷上來云肅川之於平壤不過爲七十里而遲滯者爲五時平壤之於臨津爲四百五十里而遲滯者爲一日半數日風寒雖極非常邊報去來何等嚴急而況値勅奇當頭之時乃敢諉以風寒惟意稽滯者極爲痛駭陪持金元謙自本司嚴棍懲治計料而雖以渠之所告推之其所稽滯非由於撥路之不善申飭三道道帥臣推考請置之敎以近日風寒不但甚於至臘卽初見於近年不敢以坼甕之有諺爲弛心之端陪持亦人耳與時急狀啓有異亦奈半冰何今番則分揀
정조 20년 · 강
命廟堂問啓于黃海兵使李海愚以聞
정조 20년 · 목
敎曰欲爲下敎而未果矣勅行之接待雖與道伯有異亦有具軍威延接之例云則海西帥臣當擧行乎念其先祖亦難强之前例有無及至今蹲仍欲見勅使而然乎其意令廟堂問啓於黃海兵使處
정조 20년 · 강
遞承旨鄭尙愚推承旨李羽晋羽晋上疏徑出踏啓字以林濟遠李肇源爲承旨幷前望也
정조 20년 · 목
敎曰臺諫命牌事體何如而亞憲違牌誤以持憲入稟授捧傳旨以致昨夜違牌之臺臣今日拜辭出肅之擧當該坐直承旨爲先遞差右位承旨推考○羽晋疏略曰臣於同副承旨鄭尙愚遞差之命有不勝惶蹙之至昨夜臣與尙愚伴直而臺臣去就臣以該房矇然入稟則罪在於臣而譴遞之典反及下僚臣獨倖逭罰止問備其何敢諉罪於人晏然在職乎伏乞亟命鐫遞臣職名仍治臣擅離之罪
정조 20년 · 강
召見定例堂上李時秀徐龍輔尹行恁京畿監司金文淳廣州留守徐有隣于便殿
정조 20년 · 강
命園幸時園所及行宮作門環衛令壯勇內外營擧行隨駕營則始興果川宿站外只以步軍爲層環衛
정조 20년 · 목
敎曰壯勇內外營規制稍成此豈爲京外動駕而設者乎卽爲園幸所重也猶以規模之未立反有不知本意之弊自今園幸時到行宮及詣園所也環衛作門等事內外營專當擧行隨駕營門則始興果川宿站外步軍爲層環衛而已作門禁雜人等事壯勇內外營主管隨駕營則但當檢察該營環衛以此令兵曹知悉磨鍊節目亦令壯勇內外營隨駕營門知悉
정조 20년 · 강
外補沈象奎熊川縣監
정조 20년 · 목
敎曰名敎中自有樂地何必爲鄭衛桑間濮上噍殺之音於堂堂奎署玉堂之間哉何況嫠薙之體戛澁之作所關者在於用變而前此飭敎何如渠亦我國之人宜知率敎之方而乃敢背馳常經甘歸化外觀於昨日疏本而愈莫揜焉大抵革之爲卦使民日遷善不自知卽畏罪而避刑也渠獨無畏避之心乎特以念先之意姑從末勘而所惜者職名亦豈可以閣臣館官待之書其職名乎爲先改差沈象奎態川縣監除授使之當日辭朝時縣監遞付軍職
정조 20년 · 강
命以鄭晩錫呂駿永爲御史摘奸園幸時各站諸務
정조 20년 · 목
敎曰兵曹佐郞鄭晩錫正郞呂駿永園幸各站定例諸務摘奸御史差下始興廣州水原等地分掌往來審察若有一毫違令越例之事各該衙門堂上隨駕營門將臣該地方留守監司以下狀聞論罪事分付
정조 20년 · 강
外補趙錫晦黃海水虞候金驥燦泰川縣監
정조 20년 · 목
敎曰自鄕上來之臺諫臨殿之班無情勢違牌載於法典乎極爲駭然掌令趙錫晦黃海水虞候除授正言金驥燦初叨臺地容有差等泰川縣監除授當日辭朝使之卽日發程又敎曰泰川縣監除朝辭當日下送
정조 20년 · 강
命定例堂上沈頤之越俸二等承旨李肇源越俸一等仍命嚴禁園幸時各務違禁之弊量減衛內軍兵使之釐正於定例
정조 20년 · 목
敎曰小事大事必以違禁爲伎倆何也園幸定例堂上沈頤之爲先罷職斷不可已而舟橋亦有所重爲先越俸二等當該捧納承旨亦爲越俸一等以示朝廷有典憲園幸之著爲定式苦心果何如而曾未幾何擧行懈弛若此則法將安用今番動駕若有一毫不謹犯者不但爲故犯不飭之堂上以下難免重勘以此嚴飭亦以此意兵判以下隨駕將臣牌招聽傳敎京畿監司兩都留守處令定例堂上別關嚴飭歲一園幸是豈遊豫之擧以尊體貌之道强備先後廂挾輦軍而此亦豈樂爲張皇之意乎定例尙不印頒蓋欲次次觀勢省減也今日群下庶或一分諒悉而年復年來未見有感動底意徒增浮文寧不駭歎定例堂上須知此意可合省繁者更加省繁挾輦軍則近來軫念換用馬軍定例名數太多外此衛內軍兵亦爲量減以下使卽釐正於定例
정조 20년 · 강
遞工曹判書金尙集以李家煥代之前望也
정조 20년 · 목
敎曰判堂不得隨駕云許遞前望單子入之待下批牌招察任
정조 20년 · 강
遞都總管鶴林君焴以安春君烿代之口傳也
정조 20년 · 목
因都總府寶劍望筒敎以今日殿座時寶劍差備置之懸頉總管許遞令該曹口傳差出
정조 20년 · 강
以洪龍健爲長興府使口傳也
정조 20년 · 강
御千五門外幕次宣綾恩君具允明致仕敎書親受領議政洪樂性右議政尹蓍東壯勇大將金持默及允明謝箋召見回榜老人李原儉丁南輝朴春遇
정조 20년 · 목
敎曰今日日氣暄暢領右相入來事遣史官傳諭又敎曰具奉朝賀宣麻及大臣進箋今日爲之該房知悉○時至樂性等俱以常服詣外閤予具翼善冠袞龍袍出陞座允明率其子侄曾玄子禮曹判書庠侄大護軍㢞進士康幼學㢍孫幼學孝元昌陵參奉悌元幼學義元曾孫副正字得魯幼學章魯童蒙伯吉晚吉從孫童蒙昌孫玄孫童蒙玄壽外孫幼學吳慶祿入就位行禮予以老人筋力之易疲命倣昨春養老宴例拜用一坐再至承旨跪啓傳敎展敎官鄭必忠金麟釆公服對擧敎書案就宣敎官尹益烈之北予命除宣讀儀傳敎官以敎書授允明允明離位跪受樂性蓍東持默竝率其子壻弟侄孫樂性子行副司直義榮繕工副正大榮侄幼學世榮孫副司正奭周童蒙吉周耆周蓍東弟前令龜東從子幼學慶畬從孫童蒙致堯致舜甥侄幼學洪樂范女壻幼學申緩持默子前府使基厚從子幼學基胤基常基拓孫童蒙宅善入庭行禮予謂承旨曰領相亦篤老耆臣依綾恩例一坐再至之意遣史官諭之行禮訖樂性等跪展箋官鄭重祿柳楨公服對擧箋案陞詣座前讀箋官李基讓李翊模洪秀晚進伏予曰老人易疲節文宜簡讀箋則除之樂性行禮訖諸耆臣進前予謂允明曰卿九耋耆臣也朝廷未嘗責卿以筋力之事則優閒頤養何待於懸車而特許卿三字之銜者蓋欲卿之晩來福力一倍增美亦以賁飾昇平美事也允明曰臣立朝五十年厚蒙兩朝不世之渥而今又獲全晩節恩敎鄭重天高地厚不知所以報答萬一矣樂性曰臣亦年位已極更無歆羨於人者而今見綾恩之宣麻實不勝羨艷之心矣予曰八十首相於古有否此亦朝廷之瑞也卿之休致亦豈無其時予謂蓍東曰在家封箋時卿家老人亦觀光乎蓍東曰下堂行禮攢手獻祝矣時元子侍立于御座之前諸耆臣各率其子孫進拜于元子元子答拜以囊帶筆墨分賜耆臣子孫樂性等曰今日盛擧曠千古稀貴之事臣等請效華封之祝仍呼千歲陞殿侍衛諸臣皆三呼千歲予宣醞宣饌于諸耆臣各一盤蓍東裹其饌少許袖之蓋將歸遺其老人也元子別具一盒饌親賜蓍東使歸遺老人蓍東手其盒前奏曰今日恩榮曠古所罕臣於是始可以不媿爲人子矣予命回榜老人各奏姓名仍謂樂性允明曰卿等雖是小科回榜之人以年以位足可爲武科回榜之先生宜行四館之事樂性允明分左右呼厚儉等進退予命承旨招問回榜老人子若侄之隨入者各依所願令兵判付料予口號七言小詩命直提學李晩秀書之曰生老昇平九十年福星長照北辰邊華銜更許添三字好做淸時地上仙以賜允明命陞殿侍衛諸臣及老人家子侄竝賡進
정조 20년 · 강
命園幸時將臣以閣班及東西班陪從者甲冑印信渡涉後除之前排亦爲減除
정조 20년 · 목
定例堂上徐龍輔啓言定例中隨駕營前排隨率之不緊名色今方量宜釐正而至於將臣之以閣臣班及東西班陪從官隨駕者前排及印信甲冑等屬恐不必如例帶去故仰達矣敎以隨駕營大將外甲冑印信渡涉以後除之至於前排何可減除乎此則欲爲依前爲之追聞定例堂上言訓將之意亦如此云更思果然竝依爲之
정조 20년 · 강
命廣州判官兵符以政院所在廣州二字書塡者頒給
정조 20년 · 목
承旨李肇源啓言初十日因右議政尹蓍東所啓廣州判官所佩兵符以留守卽今所佣廣州府書塡之符移給事擧條啓下而各邑兵符只書邑號元無州府郡縣連稱之規則今此廣州府三字有違格式矣前日府尹所佣廣州二字書塡之符尙在本院以此頒給於判官而廣州府三字書塡之符則取來燒火事甚便好故仰達矣從之
정조 20년 · 강
兵曹以園幸時晝停宿所稟定
정조 20년 · 목
兵曹啓言今此園幸時晝停所宿所預先稟定然後節目可以磨鍊敎以第一日華城宿所第二日拜園還詣華城宿所第三日華城宿所第四日還宮磨鍊節目而還宮日子之差先一日皆因臨時特敎爲之節目則依此排日修入
정조 20년 · 강
命兵曹結束色執吏賞給綿布二疋
정조 20년 · 목
因兵曹園幸時侍衛節目敎以近來各司擧行中結束色擧行能成樣下敎之下亦能諦悉今日許多條件當日內書入當該結束色執吏自本曹木二疋賞給
정조 20년 · 강
還給都總府守宮望筒
정조 20년 · 목
因都總府守宮望筒敎以因兵判所奏有下敎者此望筒還給
정조 20년 · 강
命專經武臣殿講待下敎更稟
정조 20년 · 목
因十八日專經武臣殿講取稟有是命
정조 20년 · 강
遣承旨詣宗廟景慕宮奉審摘奸
정조 20년 · 강
召見諸承旨及同義禁李晩秀于誠正閣
정조 20년 · 목
諸承旨持公事入侍也○予命禁府堂上牌招入侍晩秀先爲登筵予曰英陵寧陵兩陵寢有摘奸事矣陵官所犯萬萬驚駭當下傳敎卿與諸堂開坐陵官李周奭李柱溟卽爲發捕以推鞫杖嚴問取招持其供入侍也此事所重何如予將坐而待之予謂諸承旨曰昨日李明淵疏豈成說乎李潜疏謂以禍心則猶之可也豈可以論一二大臣遽加逆名此事前旣屢飭今不必更爲設禁今日入侍承宣轉相告戒又若有如此之事承宣輩難免重勘矣
정조 20년 · 강
命英陵令李柱溟寧陵前別檢李周奭令該府拿鞫驪州牧使柳▣拿問後卽其地定配京畿監司金文淳緘問以啓
정조 20년 · 목
敎曰惟予夙宵一念在於所重事關享祀猶不敢放忽況陵寢所重乎以諸陵寢齋郞守護勤慢木根禁飭與否摘奸事分送史官宣傳官者屢矣些少執頉但令知警而操心而已至於英陵寧陵道里稍遠尤不敢一日弛心至月臘月至于今朔月察爲課以寓一分耿耿之誠而初似驟聞更送摘奸依例行査所犯不啻眞的渠輩何足誅悚懍何喩兩陵中一處有是事尙猶悚懍況兩處俱有乎莫重肅敬之地屠宰牛隻姑毋論村女之捉囚齋所又毋論比邱尼之屬狼藉招遊看證供招無一異辭寧有如許無狀絕悖之罪乎英陵令李柱溟寧陵前別檢李周奭令該府卽爲拿鞫得情而所犯情狀爲先嚴刑捧草供判堂以下持文案入侍本地方有此事而身爲守令漫若不知一事之闔眼其罪難恕三件所犯都萃本府不能摘發禁斷萬萬駭然該牧使柳▣卽其地方定配其委折先爲拿問捧供爲道臣者其敢曰不知乎不知亦罪京畿監司金文淳卽令該曹發緘取招以啓○義禁府啓言英陵令李柱溟方在直所云發遣羅將待替直拿囚
정조 20년 · 강
召見判義禁鄭好仁同義禁黃昇源洪明浩李晩秀于誠正閣
정조 20년 · 목
好仁等持罪人李周奭刑推供辭來待也○予曰罪人今旣自服齋隸千科者分付畿營一竝捉致嚴刑照律可也
정조 20년 · 강
配李周奭于巨濟府
정조 20년 · 목
義禁府啓言罪人李周奭問目以爲陵寢守直何等至敬至愼之地而今以奉命摘奸別單觀之昨年十二月初十日與守僕吉龍孫書員朴聖孫等屠牛於齋室大門外川邊同月十五日使陵軍金大孫招比邱尼一名留連一日於齋室內守僕書員陵軍輩一辭納招於行査之下咫尸肅敬之地宰屠之狼藉賤尼之招遊實是前所未有之大變怪雖使陵軍輩有此罪犯爲官員者難逭重律況身親故犯兩罪俱發罔念事體之莫重專蔑邦憲之至嚴苟有一分人心何忍有此等絕悖無倫之事乎論其情狀萬萬痛惡特敎拿鞫至爲嚴重爲先嚴刑究問無敢隱諱從實納招刑問一次訊杖三十度周奭原情以爲身爲陵官莫重守護之地豈不知恪勤奉公而屠牛事都書員朴聖孫言內歲肉欲爲之而牛禁將出前期請屠云故果於十二月初二日許屠於齋室門外而川邊與否不能詳記賤尼招遊事本陵造泡寺適有過去比邱尼故果爲招遊於本陵火巢內齋室案山的實云矣兩件所犯無辭遲晩所當照律重勘而旣有捧草供持文案入侍之命請上裁敎以訊推之下無辭發明渠之犯科益無所逃比邱之屬招來一款初以爲尤涉痛惡觀於渠供屠牛之處以川邊爲言不可比諸直所隱處其爲驚駭甚於右項一次刑訊無以懲其罪遠島勿限年定配該府以李周奭巨濟府勿限年定配啓允之
정조 20년 · 강
命京畿監司金文淳越俸三等
정조 20년 · 목
刑曹以英陵寧陵陵官犯科事枚擧傳敎發緘於京畿監司金文淳文淳緘答以爲前月二十四日驪州牧使柳▣以英陵陵官右袒陵軍勒脅村女齋室前路暗地屠牛報來故事關莫重所當卽地登聞以正其罪而似此絕悖之罪決非一分有人心者所敢故犯者故其在審愼之道亦不敢遽然登聞一邊詳査一邊廉探則該牧査報廉探所聞間多相左而至若陵官所報則與邑報一切相反陵官自明之說固不足取信而事體有重不得不更加嚴査期於歸一之際自爾遲滯至於寧陵陵官犯屠之罪及比邱尼一事矇昧所致全未聞知身爲按藩之臣不能仰體我聖上夙宵憧憧之念似此無前之變怪出於至重至敬之地一則弊職之罪二則弊職之罪云又啓言京畿監司金文淳旣已遲晩所當照律施行而係是一品臣曹不敢擅便請上裁敎以一査一否亦罪也先時後時皆罪也多少分疏近於宛委不料崇班出按之臣有此忽於所重之事所當下吏使之對問而猶異於全然昧然施以越俸三等之典
정조 20년 · 강
以尹耆東爲英陵令申大謙爲驪州牧使竝口傳也
정조 20년 · 목
敎曰英陵令之代令該曹口傳擇差又敎曰驪州牧使之代令該曹口傳差出待下批使之當日辭朝○因驪州牧使望筒敎以雖以公格允下其在孝理之政旣知之何可仍爲勿施乎今番則以武臣擬入事分付
정조 20년 · 강
召見驪州牧使申大謙于重熙堂
정조 20년 · 강
遞總管安春君烿以洪檍代之前望也
정조 20년 · 강
飭廟堂非民隱而聽訟之弊日後襲謬則當該有司堂上禁錮三年該吏嚴刑事揭板于諸宰聽事之堂
정조 20년 · 목
敎曰廟堂體貌果何如也尊嚴如廟中堂上然後簾陛亦可隨以尊嚴數十年來漸不如古者多端至於聽訟各有司存焉何關於堂堂籌謨衙門乎今因宮房叛奴之盜賣宮土刑曹推治事見其手本措語厥奴荷杖往呈廟堂爲辭此何說也訟理之如此如彼姑無論若此則刑曹漢城府以宂司減之亦可雖未知題決之如何近來必有此等聽理之擧故因事至徹於奏啓供案其爲寒心容有旣乎旣往勿論自今除非不得呈於法司之民隱而襲謬聽施者當該有司堂上禁錮三年該吏嚴刑三次著爲式今則中書新卜似此國體邊事與僚相相議益加嚴飭修明之意言于廟堂以此傳敎揭板於諸宰聽事之堂
정조 20년 · 강
命政院書吏金守正嚴杖姑放
정조 20년 · 목
昨日應敎李明淵陳疏論李家煥仍及李▣事予以李▣事之有先朝禁令命政院招問明淵犯禁委折明淵以不知有禁令對予命捧疏該吏令秋曹嚴問至是刑曹啓言依下敎政院書吏金守正施威嚴問則所供以爲凡於涉禁之疏何敢捧入而至於此事愚迷所致先朝禁令未得聞知癸丑申禁之事渠非其時之該吏且無院壁之書揭故全然不知今此上疏不能提醒退却致有捧入之擧萬死無惜云特敎嚴問之下以全然不知漫漶納供極爲痛惡請嚴刑得情敎以旣有先朝大處分於臨門時而三日却膳半國搢疏爲金石之典則不易之鐵案禁令有無何可論乎況年前敷示之後禁令則不期爲而自爲特以無文跡謂無禁令者蟣虱渠輩何足責況承宣以不知禁姑爲分揀其在刑政不可只罪下吏爲先嚴杖姑放
정조 20년 · 목
漢城府啓言今年正朝歲饌老人抄啓時南部居前知事洪緯浩今年爲八十八歲而該部誤以七十八歲報來致有別單中年歲相左之擧請原別單改付標以入而當該部官令該府拿處允之○因南部都事金鋼囚單敎以付過放送
정조 20년 · 강
飭工曹判書李家煥肅命
정조 20년 · 목
敎曰日昨三招不進之後尙不出肅工曹判書李家煥推考卽爲牌招嚴飭行公
정조 20년 · 목
敎曰守宮點下同副承旨本職許遞
정조 20년 · 목
敎曰明日卽上元夜自今日夜弛禁事分付
정조 20년 · 강
命黃海監司徐邁修戊申以後信川郡守論罪狀本及釐弊狀本竝令政修正上送
정조 20년 · 목
禁府啓言黃海監司徐邁修狀啓內信川郡所在水營所管軍糧大小米虛留掩置戊申以後至甲寅該郡守等罪狀令攸司御處事啓下矣所當依狀請擧行而戊申以後守令初不指名現告其爲疏忽莫此爲甚請該道臣從重推考戊申以後至甲寅當該郡守使之指名狀聞後拿處敎以治績固不關於文簿而萬有一治如其文焉弛西顧之念平不言其名只請其罪不可但以一時錯謬言又有釐弊狀啓一度之下廟堂者而亦莫知頭緖云以此以彼海伯事駭然矣竝令廟堂嚴飭道伯使之改修正上送後各爲稟處
정조 20년 · 강
命漢學講習人在京及在近畿者自來孟朔殿講日次取稟
정조 20년 · 목
因承文院漢學講習人別單敎以在京人及在近畿人嚴飭限五十日熟習言送政院自來孟朔殿講日次使之取稟
정조 20년 · 강
遞大司憲徐有臣
정조 20년 · 목
敎曰憲府無行公臺諫隨駕官以監察書入事體所在寧容若是未肅拜憲臺許遞前望單子入之
정조 20년 · 강
遞副總管任嵂仍飭未肅拜總管行公
정조 20년 · 목
敎曰總管中時帶亞將人許遞前望單子入之待下批待開門與未肅拜總管牌招察任
정조 20년 · 강
命慶尙右兵營春操待秋成更稟
정조 20년 · 목
因慶尙右兵使洪仁默春操取稟狀啓敎以春操異於秋操待秋成更稟
정조 20년 · 강
遞同義禁李晩秀以申光履代之口傳也仍命都事尹象基改差假都事二員亦爲差出
정조 20년 · 목
義禁府啓言明日到記試取時本府都事四員赴擧而弘化門集禮門禁亂都事坐起時問事都事無以推移都事朴正圭與同義禁李晩秀有應避之嫌都事尹象基身病不仕請竝改差其代令該曹口傳差出假都事二員亦爲差出以爲分排之地允之敎以同義禁則時帶閣職人許遞令該曹口傳差出朴正圭則自在勿施中矣
정조 20년 · 강
遞同成均沈煥之徐龍輔以李秉鼎李晩秀代之竝前望也
정조 20년 · 목
敎曰一二同成均許遞前望單子入之
정조 20년 · 강
召見大臣備堂于熙政堂
정조 20년 · 목
政院啓言備局郞廳來言今日賓廳日次而無時急稟定事不得來會云矣敎以今日上元日也以名節次對例多不來會而右相新卜歲初次對不可或曠依例來會事招致備郞傳之
정조 20년 · 강
命兵曹判書李得臣越俸五等統制使李得濟重推仍命軍案修正年條之道各異例者自廟堂指一定式
정조 20년 · 목
右議政尹蓍東啓言卽見統制使李得濟狀本之啓下兵曹者以水防軍之十年改籍限前知委爲該曹之不審該吏之操縱而該吏科治之報請該曹者謄諸狀聞其時該堂果有不審之失推考帥臣則往復該曹足矣而至煩上徹事近許直又以該吏推治事張皇陳列者揆以事體極爲駭然請統制使李得濟從重推考以示警責之意從之敎以今聞引年至於三年云事未前聞況戎政關係何如則該曹若有堂上寧有是乎後弊所關不可推考而止當該判書爲先越俸五等此後更有若此之弊以不爲擧行之意知委諸道修正年條之道各不同豈有如許規例自廟堂指一定式
정조 20년 · 강
罷前承旨李晩秀職
정조 20년 · 목
右議政尹蓍東啓言昨秋廣州府之陞留守也其時府尹徐美修所佩兵符納于喉院事當卽其時稟請燒毀而封置壁間遲延至今者誠有大段不察之失今雖留作判官所佩之符而終不可置而不論請其時軍士房承旨捧現告罷職從之
정조 20년 · 강
停諸道營城將巡點只以官門緊點擧行
정조 20년 · 목
右議政尹蓍東啓言諸道停操旣軫民弊則營城將巡點其裹糧遠赴之難無異組綀此亦一竝停止只官門聚點使之著意具格擧行後狀聞事請分付從之
정조 20년 · 강
施濟州牧使李禹鉉行遣之典命以年少文官有前程者差其代仍飭民事蘇完間毋得求解
정조 20년 · 목
右議政尹蓍東啓言濟州牧使李禹鉉治績賑政島陸遠隔雖無以詳知而以其狀聞所論列觀之再昨冬所抄三邑飢口爲六萬二千六百九十八口而昨冬所抄三邑飢口爲四萬七千七百三十五口則一年之內所減縮爲一萬七千九百六十三口無論飢與病皆是捐瘠者也朝家之恤念島民前後何如至下一夫失所一日停膳之敎則仁恩所被可以感動豚魚而身爲守土之臣不善對揚戶口之減至於此多則豈可掩置不論請濟州牧使李禹鉉亟施行遣之典其代文官中年少有前程者各別擇差使之一意民事蘇完間毋得求解事預爲嚴飭從之
정조 20년 · 강
命湖西御史鄭晩錫所陳舟橋船格作弊諸條令道臣査詰於稅邑以聞逐條釐正著爲令式
정조 20년 · 목
舟橋司堂上沈頤之啓言頃因湖西御史鄭晩錫所啓備陳執籌船格徵索之弊各邑監邑負逋之狀而批旨有該堂各別操切道臣自斷禁戢之敎舟橋船格之藉重作弊前後朝家申飭何等截嚴而終不知戢至登繡啓者萬萬痛駭而第伏念船格之必欲加徵以充其慾雖甚無狀邑吏之必欲減給食其贏餘亦甚可痛如是之際互有爭端以致貽害於漕轉今若不究生弊之源只以該道事情禁戢船人則舟司之操切都歸懸空之說而必無其效該道之禁戢反有勒受之患而貽弊漕政臣意則以繡啓所論作弊諸條分付道臣一一査詰於稅邑使之狀聞後船格之作弊邑吏之作奸互相參究逐條釐正嚴立科條著爲定式使船格邑吏俾不得各售奸習似好故仰達矣從之
정조 20년 · 강
命園幸時左捕將兼察事勿論
정조 20년 · 목
兵曹判書李得臣啓言左邊捕將趙圭鎭以壯營別將隨駕故頃以他將臣兼察之意仰請蒙允矣今則別將之任旣已遞改不爲隨駕則捕將兼察一款似當勿論故仰達矣從之
정조 20년 · 강
命開城府支勅時用丁銀事問于左相草記
정조 20년 · 목
開城留守李冕膺啓言今番勅行純用天銀事自備局有所行會臣府亦已貿置天銀而第不用丁銀純用天銀得失迥異蓋丁銀極不過八成以其印鑄之故贈給之際無一辭順受天銀則雖或過八成多般點退必欲準捧加計故臣府之自前純用丁銀者亦以此也今番天銀之貿置者其品則皆勝丁銀而以此贈給則將不免點退加計之患雖不點退加計比諸給以丁銀所失旣多況有點退之慮乎且一番贈給純用天銀則後雖欲更用丁銀萬無受去之理若爾則京外所儲丁銀皆作無用之物矣用盡丁銀而後始用天銀事理當然今若以貿置之天銀純用於贈給者亦甚無義以楚得楚失之意計數換用於兵曹所儲丁銀恐合事宜敢此仰達矣予詢于大臣右議政尹蓍東曰開留所奏果不無意見而左相前旣防奏臣何可仰諸許施敎曰右相言得體問于左相草記
정조 20년 · 강
命昨年所捧整理穀勿爲排巡盡分原納之民
정조 20년 · 목
承旨趙鎭寬啓言臣於整理穀一事竊有區區所見當初此穀之設置寔出於廣慈惠飾邦慶之至意則事體自別必使其分捧之際民皆有歡心然後可以對揚聖德而以昨年俵價與收糴其間不過半年故列邑擇其稍饒之戶捧以精實之穀今當出糶之時若或與他穀通融分給則旣納精實混受下劣或不無落莫之嘆臣意昨年所捧整理穀勿爲排巡一時盡分於原納之民雖非逐歲遵行者而其在設法之初艱納之餘庶紓一分民力而可使咸知朝家之德意故仰達矣詢于大臣右議政尹蓍東曰各邑守宰治績必先數捧還之精實守令與民相約方春農作時以渠昨冬所納精實者合巡出給之邑間多有之此穀則所重尤自別知申奏請似爲得宜矣從之
정조 20년 · 목
重圭連啓至柳師文事予曰此事出場無期誠難處矣前諫長問啓中其人今不在矣反坐之律施之無處究竟之法行之無方當待諸大臣登筵博詢處之矣仍批以亟停勿煩重圭曰臣有所更啓者而今已承批未敢仰達承旨申耆啓言臺啓中柳師文事批旨旣下史官承書而臺臣之忽以未承批陳達者事甚未安請司諫崔重圭推考從之○司諫崔重圭避嫌略曰及至柳師文傳啓之際遽以未承批旨徑先誤奏至有承宣請推之擧臣之矇然愚昧所失非細以此情踪其何敢晏然於臺次乎請命遞斥臣職批以勿辭亦勿退待
정조 20년 · 강
司諫崔重圭啓請李周奭加刑發配不許
정조 20년 · 목
重圭啓言李周奭之罪可勝痛惡士大夫之居家細節猶不敢一毫放過況陵寢肅敬之地其所嚴畏怵惕之心有倍於闕內供職則身爲陵官者尤當兢兢蹙蹙洞洞屬屬竭盡誠敬之不暇而彼周奭渠以士夫之裔宰臣之子全無謹飭之戒徒事狂悖之習莫重淸齋之地私宰牛隻腥穢狼藉勒囚村女醜惡傳播此已萬萬驚駭之事而至若優婆游戲之事尤是一大變怪也此等雜戲閭巷匹庶稍有知覺操行者固當嚴斥不近而名以齋郞無難故犯若是其極是可忍也孰不可忍也論其罪惡三尺猶輕何幸我殿下誠孝所及罪人斯得則施以當律斷不可已而猶且含容寬貸歸之以不足責之科只以島配酌定論以律名失之太輕且勿限年三字亦是尋常罪人例律其爲憤惋當如何哉其在懲一勵百之道不可此律而止請島配罪人李周奭更令王府限死加刑定限發配批以不允
정조 20년 · 강
飭禁八路優婆遊戲之弊
정조 20년 · 목
司諫崔重圭啓言近來優婆之戲爲弊多端俗所謂居士師黨之稱而非僧非俗爲盜爲賊游戲場市誑誘愚氓雜處村閭媚惑悖子八路同然三南尤甚其所爲害不一而足曾前飭禁不啻截嚴而又復如前至犯於莫重肅敬之地其爲悚懍驚駭容有其極請優婆之類嚴飭八路一切禁斷批以依啓
정조 20년 · 강
命到記分製講及抄啓文臣親試明日爲之
정조 20년 · 목
敎曰春到記分製講明日爲之處所明政門爲之殿講則便殿爲之該房知悉又敎曰抄啓文臣親試明日爲之又敎曰在承旨馳詣太學儒生今日朝夕食堂到記收聚以來
정조 20년 · 강
以洪良浩爲都總管李秉鼎爲大司憲金祖淳爲承旨竝前望也
정조 20년 · 강
飭總管洪良浩肅命
정조 20년 · 목
敎曰明日殿座時侍衛入直爲之寶劍望筒還下達牌總管更爲牌招謝恩後望筒修啓事分付
정조 20년 · 강
命徐俊輔壯勇哨官差下
정조 20년 · 목
敎曰近日抄啓文臣親試惟徐俊輔一人稱以在外尙不應試小官處義焉敢乃爾自明日親試毋敢懸頉之意令內閣嚴飭○敎曰幺麼年少新進敢爲稱托規避之計者萬萬駭然廣留不善敎矣渠欲避文製宜充武銜抄啓文臣徐俊輔壯勇營哨官差下使之當刻內現身事分付
정조 20년 · 강
召見京畿監司金文淳于便殿
정조 20년 · 강
召見知事鄭昌順于重熙堂仍飭肅命于靈壽閣
정조 20년 · 목
敎曰趁歲內移纔還卽召而無意出膺漫若不知重臣道理豈敢若是知事鄭昌順使之入侍筵退後仍卽肅拜於靈壽閣○政院啓言知事鄭昌順旣承入侍之命才入闕中而肅拜單子謂有情勢不爲來呈請推考敎以靈壽閣肅拜事體有所重又豈可侵夜爲之乎肅單卽令書入仍爲入侍
정조 20년 · 강
遞工曹判書李家煥以沈頤之代之前望也仍命家煥以校正堂上牌招
정조 20년 · 목
敎曰外補遞歸之後欲爲一遞似或然矣工曹判書李家煥許遞仍令該曹口傳付軍職以校正堂上牌招使之入侍
정조 20년 · 강
有政吏曹參判黃昇源進
정조 20년 · 목
敎曰政官牌招開政判堂以御製會稡內閣進只亞堂出牌○敎曰江原監司兼帶節度使下批政事今日政爲之事分付○以玄重祚爲掌令申溆爲正言李秉鼎爲藝文提學金勉柱爲江原監司李致中爲判尹
정조 20년 · 강
頒廣州留守兼守禦使及判官所佩兵符仍命留守所佩舊兵符上送燒火
정조 20년 · 목
政院啓言廣州留守兼守禦使兵符旣已造成右一隻及判官所佣廣州二字書塡兵符右一隻營上在一隻定禁軍齎送留守所佣蕉兵符使之上送以爲燒火事請廣州留守處下諭允之
정조 20년 · 강
命假注書具得魯仍察上注書之任
정조 20년 · 강
京各司各營進乙卯年會計簿
정조 20년 · 목
戶曹餉廳惠廳兵曹訓局禁營御營總廳時在黃金二百六十七兩六錢三分銀子二十八萬四千四百四十四兩二分錢文六十五萬一千八百九兩零綿紬一百二十五同四十一疋綿布三千七百十同三十疋零苧布五十九同十五疋零布子一千二百四十四同二十二疋零米十二萬三千七百十五石零田米六千七十八石零太二萬三千五十石零皮雜穀六千八百七十五石零
정조 20년 · 강
御明政門行抄啓文臣親試到記儒生製述尋命到記製述儒生竝停擧仍爲撤場還御便殿行儒生殿講推前泮長鄭大容親試試官尹蓍東李晩秀尹行恁南公轍金祖淳李始源製述試官尹蓍東具庠朴宗甲金熙朝成種仁李始源李基讓殿講試官尹蓍東李祖源李晩秀尹得孚李始源吳鼎源金孝秀
정조 20년 · 목
具翼善冠袞龍袍乘輿出永淸門至明政門降輿陞座抄啓文臣到記儒生試官率文臣儒生入庭行禮予命右議政尹蓍東進前敎曰初以都憲望之苟艱點下於李秉鼎矣更思之東伯莅任不過數朔云數遞誠可悶矣蓍東曰然矣承旨趙鎭寬奏儒生入門時以生東進西之意屢屢申飭而生進之互換班次者不下十餘人極爲駭然久任郞廳金熙華所當重勘而本院無他可施之罰予命拿處仍命試官進前書御題移時命承旨敎于諸生曰儒生輩班次錯雜起立無常咫尺帳殿咳唾狼藉士習極爲駭然入場儒生竝限今朔停擧郞廳何罪拿處分揀仍命講試官率講生行禮以正月甲子奎開賦爲抄啓文臣親試題顯題後乘輿入永淸門御便殿講生以次呼名進講○承旨申耆啓言寄齋生選入之法槪出於勸課儒生之意而乃以不能誦習全經之儒許入庠齋者事甚未安請當該成均館堂上推考講生李承烈令泮堂亦爲施罰從之○敎曰春到記分設講製卽俱收竝取之意行之二十年未見士風之於變師敎之徯應而程式日壞體作日卑甚至近日場中而多士不識殿陛之尊嚴今日爲愈甚通一場限一朔竝停擧業蓋欲知所恥愧製述賜第非所可論殿講居首通幼學安益謙依例直赴殿試其餘儒生講工亦多生疏執册承宣致有請罪泮堂之擧講生事貽羞亦甚矣居首外賞典今番竝勿論
정조 20년 · 목
承旨申耆啓言臺啓之論列罪目所當十分審愼而捉囚村女旣非李周奭所犯則混同插入於昨日院啓之中者事極不察請當該詣臺臺臣推考從之○司諫崔重圭避嫌略曰李周奭事旣在目下關係莫重駭憤所激言不知裁而未見供辭只憑小報彼此所犯未能區別倉卒論列混爲插入以致承宣請推之擧臣之矇然不察之失於是尤大以此情踪其何敢一刻晏然仍冒於臺次乎請命遞斥臣職批以勿辭亦勿退待
정조 20년 · 강
仍任同成均沈煥之徐龍輔
정조 20년 · 목
敎曰昨聞不爲入來有許遞之命而更聞俱非實故云在外同成均許遞前同成均竝仍任
정조 20년 · 강
考下抄啓文臣親試試券
정조 20년 · 목
司僕正崔光泰三中居首
정조 20년 · 강
以吳載徽爲總戎中軍
정조 20년 · 강
命以三明日詣華城翌日拜園親祭時祭文依近例置之陪從官盤纏出給時宣傳官禁漏官等見漏之類竝令定例堂上看詳釐正
정조 20년 · 목
敎曰三明日出官宿華城行宮翌曉拜園行祭抵暮還至華城又翌日宿華城翌朝還宮令該曹知悉展拜之日是何日也親祭時祭文近於儀文依近例置之亦令該房知悉又敎曰園幸時陪從官盤纏特給此亦爲所重之意如宣傳官醫官禁漏官等獨未免見漏云而自渠廳使之擔當者事體亦不必爲然此外如此之類令定例堂上看詳稟處釐正事分付
정조 20년 · 강
命園幸時享官等及進爵奠爵承旨二人翰注各一人園司二人外皆以隨駕服色陪班
정조 20년 · 목
禮曹啓言顯隆園親祭時諸享官及近侍之官應從升者竝散齋二日致齋一日陪享百官諸衛之屬各於行在所淸齋一宿事請知委敎以依所啓弛行依昨年下敎獻官贊禮典祀官及進爵奠爵承旨二人翰注各一人園司二人外皆以隨駕服色陪班事申明分付
정조 20년 · 강
遞大司憲李秉鼎仍任江原監司
정조 20년 · 목
因監察茶時啓辭敎曰都憲前望乏人不得已點下而勢難等待上來許遞前望單子更爲入之待下批隨駕官單子修正昨筵與右相有酬酢者前伯之在任不過五六朔未及記憶而點下特以都憲體重不得仍任矣今旣遞職前江原監司李秉鼎仍任
정조 20년 · 강
分揀前奉常提調李晩秀
정조 20년 · 목
政院啓言奉常寺官員來言今此顯降園親祭祭物當爲看品封裹而都提調洪樂性身病提調未差無以擧行云未差之代政官牌招開政差出待下批仍卽牌招以爲擧行之地敎以重任不可輕遞前提調分揀仍任牌招察任
정조 20년 · 강
命金吾明日開坐以李柱溟草供相考取招於柳▣該堂持入
정조 20년 · 목
敎曰時囚李柱溟供辭之姑令留置欲待柳▣之就囚捧供後判下也明日開坐▣處以柱溟之甘聽陵軍之請囑捉來村女脅給之際拘囚與接置及經夜與否以柱溟招相考取招與柱溟草供該堂持入事分付
정조 20년 · 강
以沈煥之爲分內局提調口傳也
정조 20년 · 강
命黃海兵使李海愚遞改擇差其代斯速赴任
정조 20년 · 목
備邊司啓言因傳敎査問於黃海兵使李海愚處卽見所報則以爲勅行時兵使例爲出待而或有嫌避之事論報遠接使不得延接雖有已例不過臨時行權之事目下私義至於出迎一款旣非可議卽當呈遞以俟朝家處分而向以撥路事因刑曹回啓伏承待勅行過去草記論勘之判下故不敢言私惶蹙度日云矣勅行時具軍威出待於五里程自是該兵營事例之不可闕者論報儐臣避不迎接雖曰有例終似苟艱且有過勅行草記論勘之判下秋曹者則以此以彼難以仍置黃海兵使李海愚姑先遞改其代令該曹卽爲擇差斯速赴任之意請分付允之
정조 20년 · 강
咸鏡監司趙尙鎭以才行表著人馳啓
정조 20년 · 목
該監司狀啓以爲道內各邑陵殿官變通後勿論生進幼學才行表著者每於歲首另擇三人薦擧狀聞旣是定式故博採公議謹以三人開坐于後○韓芷林謹約自持居咸興魏迪喆守分讀書居咸興李元培飭躬修行居鏡城
정조 20년 · 강
兵曹進園幸時軍令
정조 20년 · 목
正月二十日出宮始興縣行宮晝停自闕門二十三里華城行宮宿所自始興縣行宮晝停所四十里二十一日園所展謁親祭自華城行宮宿所二十里以上八十三里還詣華城行宮宿所二十二日御將臺試閱試射行宮宿所二十三日始興縣行宮晝停龍驤鳳翥亭歷臨還宮
정조 20년 · 강
命園幸時總戎廳所管斥堠伏兵令地方官把立
정조 20년 · 목
總戎使徐龍輔以園幸時斥堠伏兵處所及軍數馳啓敎以計日給糧事知委於道守臣卿處亦爲知委乎京廳校卒之下送必有弊端此後則只令地方官把立之意分付
정조 20년 · 강
召見諸承旨及判敦寧金履素于誠正閣
정조 20년 · 목
諸承旨持公事入侍也○予聞履素以判敦寧肅謝仍命入侍而爲其難於步趨使司謁扶掖履素以格外之恩陳謝予曰曾於致仕篤老大臣用此禮而於卿亦有尊年之義從今以往將依此爲之矣
정조 20년 · 강
領敦寧兪彥鎬箚請闕禮之罪賜批
정조 20년 · 목
箚略曰臣之病狀一向沈綿重値寒威諸症越加敦銜之祗肅新元之承候尙此稽遲私心兢惶已不自勝況今動駕經宿三宵尤豈臣子息偃之時而旣無以自力蠢動躬陪輿衛又無以舁伏路左瞻望羽旄拊躬自悼不如無生向於留都稟啓之批至下安心在第之命聖上之軫念雖極惶感義分之虧壞深增罪戾伏乞亟降威罪以肅朝綱以安私分批以安心在第向有特諭未參陪班何足爲引近以日氣之向暄卿之便意調將深以爲幸卿須勿辭益加善攝仍命遣史官傳諭
정조 20년 · 강
重推判義禁鄭好仁同義禁黃昇源洪明浩申光履
정조 20년 · 목
敎曰今日開坐捧供昨有下敎而詰朝臨殿日高三竿該府諸堂尙不待令各房公事酬應之後以致坐待大關國體當該堂上一竝爲先從重推考
정조 20년 · 강
以權裕爲大司憲前望也
정조 20년 · 강
以白師誾爲黃海兵使口傳也
정조 20년 · 목
敎曰黃海兵使令該曹口傳差出當日下送諸凡貽弊之端嚴飭省減趲程赴任後日子狀聞
정조 20년 · 강
命內局進上生熟鰒封進愆期委折關問于慶尙左兵使李潤謙
정조 20년 · 목
內醫院啓言進獻事體何等嚴重而慶尙左兵營進上生熟鰒當趁今月十四日封進而無端愆期以致闕封之境事之駭然莫此爲甚請當該兵使李潤謙罷職敎以其委折爲先關問草記
정조 20년 · 강
特給京納錢六萬兩于湖西作穀添還仍命廟堂區劃給代
정조 20년 · 목
忠淸監司李鼎運以道內新昌等十二邑驛正月初巡分賑馳啓敎曰湖西民事不能弛心且其穀簿尤不成樣賑民姑舍是還民之排分其勢誠難昨年以此欲爲別劃錢貸或移轉穀物而未果矣今年民食之倍艱於昨年可以知之京納錢六萬兩特給該道付之道臣作穀添還後待收糴別爲狀聞事分付京納給代令廟堂從便區劃論理草記
정조 20년 · 강
命右議政尹蓍東權察壯營都提擧之任兼察餉色諸務
정조 20년 · 목
敎曰園幸時各站擧行壯勇營餉色專當而權令軍色提調兼察都提擧亦令安心在家矣領軍兼管苟且甚矣今番幸行時權察都提擧之任兼察餉色諸務事令該營將官傳諭于右議政事從事官發牌聽傳敎
정조 20년 · 강
召見判義禁鄭好仁同義禁黃昇源洪明浩申光履于重熙堂
정조 20년 · 강
配濟州前牧使李禹鉉于義城縣金吾時囚柳▣于驪州牧仍命李柱溟令畿伯究覈應問各人狀問後更爲取招韓聖養重勘金直休趙義鎭竝勘放草記
정조 20년 · 목
義禁府啓言罪人李柱溟問目以爲今以摘奸別單觀之去年十二月初八日與守僕朴聖太書員吉靖柱朴水山等屠宰於齋室馬廊內同月二十三日受囑於陵軍村女兄弟一齊捉來拘置於齋室內炭庫守僕書員輩一辭納招於行査之下陵寢守直何等至敬至重而身爲齋郞莫重肅敬之地全沒謹愼之意屠宰牛隻拘置村女兩條所犯如是狼藉究厥所爲萬萬驚駭馬廊屠宰諸招明白喙雖三尺焉敢發明而至於村女雖火巢之內固當禁其出入則齋所拘置前所未有之變怪拘置幾日始爲放送乎特敎拿鞫事體至嚴所犯情狀無敢一毫隱諱從實直告口招以爲屠牛事則守護軍輩正初欲爲宰牛矣以牛禁之先聲狼藉果於十二月初八日書員守僕輩來請故果爲許屠於垓子外適有虎聲渠輩生怯散其牛肉移入於齋室公需間分肉的實村女拘置事則陵軍甘丁呈訴內與村女曾有潛奸矣村女之弟沮戲同居毆打詬辱云故村女之弟果爲捉來査問之際其兄亦爲隨來厥女則決笞十二度後卽地放送拘囚於炭庫實無是事云李柱溟以傳旨內辭意施威盤覈則許屠事雖爲自服宰殺之處稱以垓子之外村女拘置事以捉來卽時決笞放送初無留置於炭庫縷縷發明反覆嚴覈終不直陳究厥情狀極爲痛惡所當請刑而旣有捧草供持文案來待之命請上裁敎以屠牛處則書啓與該倅之供皆云齋所而渠則以火巢外發明村女事書啓與該倅之供則皆云拘囚決笞縛送守護軍家云而渠則又以不爲拘囚縛送發明者情狀極爲痛惡嚴飭畿伯應問各人等捉來嚴刑究覈狀聞後更爲取招如不直招加刑得情又啓言驪州牧使柳▣原情以爲渠待罪本牧嚴飭牛禁之際英陵齋所宰殺一隻牛云故捉致屠牛漢及陵書員問之則果爲宰殺於齋室馬廊的實村女事則其弟呈狀內陵軍二名忽然捉渠而去渠兄寡女則先已捉在齊所庭中甘丁亦已在榜而齋官分付內汝與甘丁年歲相敵與之同居無妨云則寡女答曰二十年守節而今滿五十何可改嫁乎齋官更爲分付於其弟曰勸汝兄使之改嫁云則其弟曰渠兄雖死何可改嫁乎云則齋官笞治其弟二十三度放送寡女則仍囚使三四陵軍結縛眼同出送于甘丁家使之同居云云故更爲廉探則寡女拘囚於炭庫云矣都守僕書員捉致究問則以爲諸般辭緣一如村女所志囚禁處則乃是馬廊非炭庫而夜半結縛出送的實云故仍爲報營至於三査李周奭屠宰牛隻事晩始聞之方欲査實報營之際摘奸來到己爲査實故未及報營賤尼招遊事則摘奸將校所告內賤尼將入齋室云故卽使捉來嚴治逐出境外至於招遊則未及知之故不得摘發報營身爲地方官不能檢飭之罪萬殞揂輕云柳▣反覆究問則兩齋郞所犯雖皆指陳其未卽摘發之罪旣已遲晩依前下傳敎卽其地方定配今以柳▣供招觀之旣與摘奸別單節節相符則李柱溟之縷縷發明終不直告尤極痛駭所當仰請更覈而施威之下難以取服請柱溟嚴刑得情敎以身爲守土之臣雖於尋常事端係關該地方則義不敢曰以在官不知咫尺肅嚴之地有此無前駭惡之所犯而兩官之事一報一否不可以晩時覺得未及周旋有所寬恕依前下敎卽爲發配又啓言海美前縣監韓聖養原情以爲官需米執錢事果有本邑規例內三面則輸納於邑倉外三面則輸納於外倉而邑倉所捧以米排朔外倉所捧從民願作錢取用者專出於轉輸之難便非但邑例如此去年營賑所入他無拮据之策故外倉所捧需米盡數作錢貿租與鹽藿等物以補賑資此係排朔俸廩且有作錢取用之例故依邑規作錢補賑矣至有繡啓之執頉安興米那移事亦有所據雜役復米之捧上每在於窮春雖値常年民勢甚艱準捧無路安米分給時民皆移施願納於復米待秋備納已成本邑謬規又爲窮民省費之道未知創自何年而安米之移納復米雖出於從民願許施而去年適當歉荒參以民間形勢雖一石穀辦納無路旣知其邑瘼而不能防塞依前規因循移施襲謬之罪何敢發明還穀仍分事此皆昨年賑民所納還穀也自歲前入於抄飢無由責捧設有所受賑穀至於還穀移納非所可論故不得已賑民名下還穀以仍分樣磨勘校生納錢事昨年秋享時鄕校齋室及典祀廳九間盡爲頹壓而校中物力艱乏末由變通之際諸齋任請以在前如此之時校生中納錢免役已有其例自官若許施則擔當修葺云故不得已許施所捧錢自校中取用渠則初無所犯租代捧太每石加捧三斗則當初代穀出秩時依詳定例租一斗太八升磨鍊而踏印文書及知委把掌留在官庫焉敢掩諱昨年租農失稔太勝於租故許令代納而還民或有依詳定例畢納者或有不準詳定而未收者其中準其租而太有餘則卽爲移錄於名下未收之還待畢捧還案中分數入錄計料相代之法旣有定式則民豈有加納之理而亦何以無端勒捧乎繡啓執頉未知有何所據換租作米六十石則每當開倉依營關有作米之規故從略換租作米矣民間形勢歲末尤甚無以以米責捧末乃以代穀捧上作米一款非所可論各穀之加於分給本數者九十餘石則莫知其委折還穀出秩依分給文書修正而民還外亦有例下名色如國馬黑牛雇租添米營納等物俱以還穀上下則不可不依例出秩而繡衣行査時只考民還出秩與都案上册不考例下出庫文書故穀數之相左實由於此錯認以加捧樣論列錢還減給事租一石錢二兩磨鍊折定則民有餘而錢不足以一斗價一錢三分三里例分給則餘錢爲三里勢難析里均分故至於終巡還分每斗價一錢三分分給後剩錢八兩則來頭結錢中防給可爲均分之道故依此磨鍊繡衣行査時亦知其事狀防給結錢事極便當云云故以防給結錢知委於民間此非減給斗斛濫量事邑倉則渠親審捧上實無濫捧之患至於外倉使監色捧上濫量之弊難保其必無別糴之至及他境事瑞山與海美接壤雖居接於端山田畓則在於海美自前受食海美還故果爲依前分給房嬖之開賂實無一毫所犯奴屬之屠市旣有官庖分屠於場市決無是理或當歲時秋夕士民輩不願禁令潛屠之弊難保其必無繡衣果或目擊乎抑或傳聞已往之潛屠乎繡衣之條列論勘至此溺職之罪萬殞難贖云韓聖養曾經宣傳官請議處敎以繡啓論列許多條件旣如彼而渠供云云亦多不能發明何必更招區別功議考律重勘又啓言德山前縣監金直休原情以爲房嬖事語涉瀆䙝今不敢卞明倉還虛留事本縣流來吏奴逋各穀其數甚多而自渠待罪本縣以後連値歉荒未得準捧故吏奴逋未捧尙有一千餘石甲寅秋年事尤歉民間未捧各穀又至一千餘石故及其磨勘也民未捧吏所逋合各穀二千五百石從實狀報營矣自巡營只以民未捧一千二百七十石零啓聞論罪於昨年春而至蒙分揀之恩其餘吏奴逋刻期嚴督而數十年舊逋猝難準捧於荐歉之餘終未免虛留之科稅米作錢事本縣三稅都數爲一千九百石零而一千石則昨年閏二月上納九百石中五百五十石先爲捧留海倉渠之宿病沈痼五月初受由下鄕六月還任則海倉色吏乘時作奸捧留中二百石米潛自幻弄故刑囚徵捧十日之內卽爲裝載馳往營門面陳該吏罪狀成出粘移果爲上納民間未捧三百石零則時當窮節末由準捧拖至秋後新縣監畢捧上納災結事連被巡營之減削致有窮民之白徵至於甲寅秋尤是無前之歉磨勘之時果爲加數以報矣及其勘還之時渠落馬折傷病在殊境不省官事晩後始爲俵災則元災六百九十九結之外五十八結實爲剩餘卽欲報營還實而道災已俵歸屬無處移補於六百餘石賑條中莫重災結之擅自區處卽渠萬殞猶輕之罪賑穀加報事每巡分賑輒與營裨合席賑穀之出庭眼同記數飢口之分饋眼同計數卽地修簿營裨袖去則賑穀文簿元無私自錄報今此加報實無所犯云請刑推得情又啓言前郡守趙義鎭原情以爲渠猥當黃州牧殺獄主推之任專昧檢案之體重敢以題外不當問之說至登査啓之中自陷於罔赦之科愚迷顚錯之罪萬殞猶輕云趙義鎭曾經宣傳官請議處竝敎以考律且考功議勘放草記
정조 20년 · 강
放豊德府定配罪人李敬心
정조 20년 · 목
因敬心到配狀啓敎以飭已施分揀放送
정조 20년 · 강
命南陽老人敎旨竊去者退限捉納
정조 20년 · 목
承旨李肇源啓言向來南陽老人加資敎旨見失事令畿營捕廳限十日譏詷捉納而今已限滿尙無動靜誠極未安請京畿監司與左右捕將竝推考敎以退限二十日期於捉納
정조 20년 · 강
召見諸承旨于誠正閣
정조 20년 · 강
重推吏曹參判黃昇源兵曹判書李得臣禁衛大將李敬懋仍命敬懋卽付軍職
정조 20년 · 목
政院啓言禁衛大將李敬懋今月十五日旣遞漢城判尹實職則其日政事當吏曹送西兵曹付軍職而不卽擧行以致將任之尙今未付軍銜事極未安又於今日聽傳敎事出牌也未付軍職之將臣無一言往復遽然入闕亦甚未安當該吏兵曹堂上及禁衛大將請竝從重推考卽令該曹口傳付軍職允之
정조 20년 · 강
以柳師模爲濟州牧使備薦也
정조 20년 · 강
命湖西京納錢作穀添餉與停納數爻令道臣條列狀聞仍命均廳就兩西小米及嶺南某樣穀中請得給代
정조 20년 · 목
備局啓言今此湖西道臣設賑之狀卽是初次姑無穀物請得之語而持軫該道荐歉接濟苟艱之狀乃有此六萬錢許劃作穀之命凡在京外有司之列者孰敢不竭誠奉行乎該道京納錢中六萬兩作穀之數令道臣以某司某營停納者爲幾許某邑某鎭添餉者爲幾許一一分排條列成册狀聞後給代一款令均廳擧行恐合事宜而近年以來軫恤蕩減之政無歲無之民隱所關輒許蠲除故京司給代盡歸均廳而均廳所儲亦有告匱之患其爲悶念殆有甚於諸道元還之不數請今番給代之數分付該廳兩西小米及嶺南某樣穀中區劃請得以爲從後充補之地事竝爲分付允之
정조 20년 · 강
勘放金吾時囚趙義鎭配韓聖養子遂安郡金直休于永同縣李柱溟于薪智島